Man sterf ná trokke botsFoto: Netcare 911 ŉ Man is dood en vier ander beseer nadat ŉ vragmotor teen die agterkant van ŉ stilstaande vragmotor langs die N2-snelweg in KwaZulu-Natal gebots het. Volgens Chris Botha, woordvoerder van Netcare 911, het die botsing Woensdagmiddag in Sunningdale, Umhlanga, plaasgevind. “Die een vragmotor het stilgestaan terwyl drie werkers gesnyde gras daarop gelaai het, toe dit deur die ander vragmotor getref is,” het Botha gesê. “Die man wat dood is, was ŉ passasier in die agterste vragmotor.” Die bestuurder van die agterste vragmotor het ernstige beserings opgedoen. Die drie werkers het geringe beserings opgedoen toe hulle by ŉ wal afgespring het om nie getref te word nie. Die beseerdes is na ŉ nabygeleë hospitaal geneem vir verdere behandeling en waarneming. Die ongeluk word ondersoek.